Leeus se Ivan hou snoeiskêr in laai | Netwerk24
Leeus se Ivan hou snoeiskêr in laai
Deur Marnus Kok 29 Julie 2021 13:05
Anders as wat verwag is, het die Leeus se afrigter, Ivan van Rooyen, die snoeiskêr in die laai gehou vir Vrydag se Curriebeker-wedstryd teen die Pumas.
Sibusiso Sangweni in aksie vir die Leeus teen die Stormers in 'n kragmeting in die voorbereidingsreeks in Maart in Kaapstad. Foto: Gallo Images
Van Rooyen het slegs twee veranderinge aan die 23-tal aangebring wat Sondag teen die Bulle in Pretoria verloor het.
Sibusiso Sangweni, 'n voormalige Junior Bok, sal die Leeus se nr. 6-trui dra vir Vrydag se kragmeting in Johannesburg in die plek van Roelof Smit. Laasgenoemde het 'n besering teen die Bulle opgedoen.
Die enigste ander verandering is op die plaasvervangersbank, waar Morné van den Berg (skrumskakel) inskuif in Sangweni se plek.
Vir die kragmeting met die Pumas het Van Rooyen vyf voorspelers en drie agterspelers op die plaasvervangersbank gekies. Teen die Bulle was Fred Zeilinga en Stean Pienaar die enigste agterspelers op die bank.
Die Leeus bevind hulle onderaan die puntelys van die CB-reeks en sal 'n appeltjie met die Laevelders te skil hê. Toe dié twee spanne in Junie in Mbombela slaags was, het die Pumas gemaklik met 39-10 gewen.